SIR-শুনানিতে এবার ডাক পেলেন নওশাদ সিদ্দিকী!

ওয়েব ডেস্ক : এসআইআর শুনানি (SIR Hearing) নিয়ে বিতর্কের শেষ নেই। একে একে বহু বিশিষ্টজন ডাক পেয়েছেন এই প্রক্রিয়ায়। এবার কমিশন তলব পেলেন ভাঙড়ের আইএসএফ (ISF) বিধায়ক নওশাদ সিদ্দিকী (Naushad Siddiqui)। জানা যাচ্ছে, আগামী ২৭ জানুয়ারি, মঙ্গলবার তাঁকে হাজিরার নির্দেশ দেওয়া হয়েছে। সূত্রের খবর, তাঁর দেওয়া তথ্যে অসঙ্গতি পেয়েছে কমিশন (Election Commission)।

জানা যাচ্ছে, সোমবারই আইএসএফ বিধায়ককে নোটিস পাঠানো হয়। সূত্রের খবর, নওশাদ সিদ্দিকীর (Naushad Siddiqui) দাখিল করা নথিতে কিছু ত্রুটি রয়েছে। সেই কারণেই তাঁকে ডেকে পাঠানো হয়েছে। ২৭ জানুয়ারি তাঁকে হুগলির জাঙ্গিপাড়া বিডিও (BDO) অফিসে সমস্ত প্রয়োজনীয় নথিপত্র সহ উপস্থিত থাকতে বলা হয়েছে বলে খবর।

আরও খবর : বাংলা বলার ‘শাস্তি’, তিন কিশোরকে নামনো হল ট্রেন থেকে!

এ নিয়ে নওশাদ জানান, আজই এই শুনানির (SIR Hearing) নোটিস পেয়েছি। জঙ্গিপাড়ার বিডিও অফিসে তাঁকে যেতে বলা হয়েছে। তিনি শুনানিতে যাবেন বলেও জানিয়েছে। অন্যদিকে একদিকে যখন বিধানসভা নির্বাচনের জন্য রাজনৈতিক পারদ তুঙ্গে। তার মাঝেই আইএসএফ বিধায়ককে এসআইআর শুনানির নোটিস রাজনৈতিকভাবে বেশ গুরুত্বপূর্ণ বলে মনে করছে বিভিন্ন মহল।

তবে প্রশ্ন উঠছে, নওশাদ সিদ্দিকীর দেওয়া তথ্যে কী ধরণের ভুল রয়েছে? যার জন্য তাঁকে শুনানিতে ডেকে পাঠিয়েছে কমিশন। আগামী সপ্তাহের মঙ্গলবার শুনানিতে সশরীরে উপস্থিত হয়ে কী যুক্তি দেন আইএসএফ বিধায়ক। তার পরে তাঁকে নিয়ে কী সিদ্ধান্ত নেবে কমিশন, সেটাই এখন দেখার বিষয়।